KOMISSION ASETUS (EY) N:o 617/98,
annettu 18 päivänä maaliskuuta 1998,
Amerikan yhdysvalloista peräisin olevien polysulfidipolymeerien tuontia koskevan väliaikaisen polkumyyntitullin käyttöönotosta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), sellaisena kuin se on muutettuna joulukuun 2 päivänä 1996 annetulla asetuksella (EY) N:o 2331/96 (2), ja erityisesti sen 7 artiklan, ja
on kuullut neuvoa-antavaa komiteaa,
sekä katsoo seuraavaa:
A. MENETTELY
1. Aloittaminen
1) Kesäkuussa 1997 komissio ilmoitti Euroopan yhteisöjen virallisessa lehdessä (3) julkaistulla ilmoituksella, jäljempänä `menettelyn aloittamista koskeva ilmoitus`, Amerikan yhdysvalloista peräisin olevien polysulfidipolymeerien yhteisöön tuontia koskevan polkumyyntimenettelyn aloittamisesta ja pani vireille tutkimuksen.
2) Menettely aloitettiin valituksen perusteella, jonka yhteisön ainoa polysulfidipolymeerien tuottaja Akcros Chemicals GmbH & Co KG - Saksa, jäljempänä `Ackros`, oli jättänyt toukokuussa 1997. Valitus sisälsi todisteita kyseisen tuotteen polkumyynnistä ja siitä aiheutuneesta merkittävästä vahingosta, minkä katsottiin riittävän menettelyn aloittamiseen.
2. Tutkimus
3) Komissio ilmoitti menettelyn aloittamisesta virallisesti vievälle tuottajalle ja maahantuojille, joita asian tiedettiin koskevan, sekä viejämaan edustajille ja yhteisön tuottajalle. Osapuolille, joita asia suoraan koski, annettiin mahdollisuus esittää kantansa kirjallisesti ja pyytää saada tulla komission kuulemiksi menettelyn aloittamista koskevassa ilmoituksessa vahvistetussa määräajassa.
4) Kyseisen maan vievä tuottaja sekä yhteisön tuottaja, yhteisön käyttäjät ja maahantuojat esittivät kantansa kirjallisesti. Vievä tuottaja pyysi saada tulla kuulluksi, mikä myönnettiin.
5) Komissio lähetti kyselylomakkeet kaikille osapuolille, joita asian tiedettiin koskevan, ja sai vastaukset yhteisön tuottajalta, vievältä tuottajalta Yhdysvalloista ja kahdelta sen kanssa etuyhteydessä olevalta yhteisön maahantuojalta. Komissio sai myös viideltä yhteisön käyttäjältä vastaukset, joista kolmea pidettiin riittävän täydellisinä niin, että niitä voitiin käyttää arvioitaessa yhteisön etua.
6) Komissio hankki ja tarkisti kaikki polkumyynnin, vahingon ja yhteisön edun alustavan määrittämisen kannalta tarpeellisina pitämänsä tiedot ja suoritti tarkastuskäynnit seuraavien yritysten toimitiloissa:
a) Yhteisön tuottaja:
- Akcros Chemicals GmbH & Co. KG - Greiz-Dölau, Saksa
b) Viejämaan tuottaja/viejä:
- Morton International Inc. - Chicago, Amerikan yhdysvallat, jäljempänä `Morton`
c) Etuyhteydessä olevat yhteisön maahantuojat:
- Morton International GmbH - Mannheim, Saksa
- Morton International Limited - Hounslow, Yhdistynyt kuningaskunta
7) Polkumyyntiä koskeva tutkimus kattoi 1 päivän huhtikuuta 1996 ja 31 päivän maaliskuuta 1997 välisen ajan, jäljempänä `tutkimusajanjakso`. Vahinkoa ja yhteisön etua koskeva tutkimus kattoi 1 päivän tammikuuta 1994 ja tutkimusajanjakson päättymispäivän välisen ajan, jäljempänä `tarkastelujakso`.
B. TARKASTELTAVANA OLEVA TUOTE JA SAMANKALTAINEN TUOTE
1. Tarkasteltavana oleva tuote
8) Tarkasteltavana oleva tuote ovat polysulfidipolymeerit, jäljempänä `PSP`. Tuote kuuluu CN-koodiin ex 4002 99 90.
PSP on synteettinen kumi, jota yhteisön tuotannonala nimittää myös "thioplastiksi" ja vievä tuottaja "thiokoliksi". PSP on tyydyttynyt synteettinen aine, jota saadaan, kun alifaattiset dihalidit reagoivat natriumpolysulfidin kanssa. Se on yleensä vulkanoitu (eli käsitelty edelleen kestävyyden ja joustavuuden parantamiseksi) perinteisillä vulkanoimisaineilla.
PSP:tä on useita lajeja, joita tuotetaan Yhdysvalloissa ja yhteisössä. Tiettyjen lajien mekaaniset ominaisuudet ovat huonommat kuin muiden synteettisten kumilaatujen, mutta niiden etuna on se, että ne kestävät liuottimia.
9) PSP on peruspolymeeri, jota käytetään tiivistysaineiden valmistuksessa. Yhteisössä PSP:tä käytetään pääasiassa lasineristystiivisteen tuotannossa, minkä osuus kulutuksesta on noin 75 prosenttia. Sitä käytetään myös rakennusteollisuudessa (liitosteippinä tai seinien laajenemisliitoksissa, betonielementtien välissä ja ikkunakehysten ja seinien välien tiivisteissä) ja muissa erityissovelluksissa kuten ilmailuteollisuudessa, ympäristönsuojelullisiin tarkoituksiin bensiiniä myyvillä huoltoasemilla ja kemian tehtaiden lattiapäällysteissä.
Lasineristyksessä 85 prosenttia käytetyistä tiivistysaineista on valmistettu PSP:stä. Yhdysvalloissa PSP:n kulutus on paljon vähäisempää kuin yhteisössä, nimittäin noin 25 prosenttia yhteisön kulutuksesta, vaikka PSP:tä käytetään samoihin sovelluksiin kuin yhteisössä.
2. Samankaltainen tuote
10) Tutkimus osoitti myös, että Yhdysvalloissa tuotetulla ja kotimaan markkinoilla myydyllä ja kyseisestä maasta yhteisöön viedyllä PSP:llä oli olennaisesti samat fyysiset ja kemialliset perusominaisuudet ja käyttötarkoitukset kuin yhteisön tuotannonalan tuottamalla ja yhteisön markkinoilla myymällä PSP:llä ja että ne sen takia kilpailevat suoraan keskenään yhteisön markkinoilla. Käytettävissä olevien tietojen perusteella ilmeni näiltä osin, että kaikki yhteisön alueella olevat teolliset käyttäjät voivat käsitellä sekä yhteisössä tuotettua ja Yhdysvalloista maahantuotua PSP:tä.
11) Muutamat teolliset käyttäjät totesivat, että tietyt Yhdysvalloista maahantuodut PSP:n lajit olivat korkealaatuisempia kuin yhteisössä valmistetut. Tässä suhteessa olisi huomioitava, että laatu ei muuta kyseisen tuotteen perusominaisuuksia ja näiden erilaisuuksien osalta käyttäjät voivat käsitellä sekä maahantuotua tuotetta että yhteisössä tuotettua tuotetta, vaikka vähäiset muutokset saattavat olla tarpeen niiden käsittelyprosessissa. Yhteisössä tuotetut ja maahantuodut valmisteet ovat siten keskenään vaihdettavissa. Joka tapauksessa mitkään sellaiset fyysisten ominaisuuksien eroavaisuudet eivät voi johtaa päätelmään, että yhteisön tuotannonalan tuottamaa ja myymää tuotetta ja kyseistä Yhdysvalloista tuotua tuotetta ei voitaisi pitää yhtenä ja samana tuotteena.
12) Edellisen perusteella pääteltiin, että yhteisön tuotannonalan tuottama ja myymä PSP ja Yhdysvalloissa tuotettu ja myyty PSP ovat neuvoston asetuksen (EY) N:o 384/96, jäljempänä `perusasetus`, 1 artiklan 4 kohdan nojalla samanlaisia kuin Yhdysvalloista peräisin oleva ja yhteisöön tuotu PSP.
C. POLKUMYYNTI
1. Normaaliarvo
13) Normaaliarvon määrittämistä varten komissio selvitti ensin, voitiinko kyseisen viejämaan kotimaista myyntiä pitää perusasetuksen 2 artiklan 2 kohdan tarkoittamana edustavana myyntinä. Tältä osin määritettiin, että kyseisen tuotteen kokonaismyynnin määrä Yhdysvaltain kotimarkkinoilla oli yli 5 prosenttia yhteisöön viedystä määrästä.
14) Tämän jälkeen tutkittiin, vastasiko kunkin tuotelajin kotimaisen myynnin kokonaismäärä vähintään 5:tä prosenttia saman tuotelajin viennin määrästä yhteisöön.
Viiden prosentin testitulokset antavien tuotteiden osalta komissio arvioi, oliko myynti ollut riittävää perusasetuksen 2 artiklan 4 kohdan tarkoittamassa tavanomaisessa kaupankäynnissä. Kaikkien edustavissa määrissä myytyjen tuotelajien osalta havaittiin painotetun keskimääräisen kotimaan myyntihinnan olevan korkeamman kuin painotetun keskimääräisen yksikköhinnan. Lisäksi yksikköhinnan alittavan myynnin määrä oli alle 20 prosenttia myynnistä. Sen vuoksi näitä tuotelajeja varten määritettiin normaaliarvo kaikessa kotimaisessa myynnissä tosiasiallisesti maksettujen painotettujen keskimääräisten hintojen perusteella.
Silloin kun tuotelajin kotimaisen myynnin määrä oli alle 5 prosenttia yhteisöön vietäväksi tarkoitetusta määrästä, kotimaista myyntiä pidettiin riittämättömänä perusartiklan 2 artiklan 2 kohdan tarkoittamalla tavalla, eikä sitä näin ollen otettu huomioon. Näissä tapauksissa normaaliarvo määritettiin perusasetuksen 2 artiklan 3 ja 6 kohdan mukaisesti. Kullekin tämänkaltaiselle tuotelajille laskettiin normaaliarvo kaikkien tuotantokustannusten ja tälle yritykselle aiheutuneiden myynti-, yleisten ja hallinnollisten kustannusten ja kohtuullisen voiton määrän perusteella. Voiton määrä määritettiin kyseisen tuotteen tavanomaisessa kaupankäynnissä kotimaan markkinoilla tehdyn painotetun keskimääräisen voiton perusteella.
2. Vientihinta
15) Vievä tuottaja vei kaikki kyseiset tuotteet yhteisöön kahden etuyhteydessä olevan tuojan kautta. Sen takia perusasetuksen 2 artiklan 9 kohdan mukaisesti vientihinnat määriteltiin niiden hintojen perusteella, joilla maahantuojan tuote jälleenmyytiin ensimmäisen kerran riippumattomalle ostajalle, ja oikaisuja tehtiin kaikkien tuonnin ja jälleenmyynnin välillä aiheutuneiden kustannusten ja voittomarginaalin osalta. Ottaen huomioon sen, että kaikki tähän tutkimukseen osallistuneet tuojat olivat etuyhteydessä, komissio käytti 5 prosentin voittomarginaalia vientihinnan arvioimiseen, mikä näyttää heijastavan riittävällä tavalla näiden etuyhteydessä olevien tuojien suorittamia tehtäviä.
3. Vertailu
16) Tasapuolisen vertailun suorittamiseksi sallittiin asianmukaisten oikaisujen tekeminen hintojen väitettyjen ja niiden vertailtavuuteen osoitetusti vaikuttavien eroavuuksien osalta. Perusasetuksen 2 artiklan 10 kohdan mukaisesti näissä oikaisuissa otettiin huomioon pakkaus, kuljetus, vakuutus, käsittely ja liitännäiskustannukset, luottokustannukset ja myynnin jälkeiset kustannukset.
17) Vientiä harjoittava tuottaja pyysi kotimaan markkinoiden myynnin luottokustannuksia vastaavan oikaisun tekemistä ja vaati tosiasiallisen maksupäivän käyttämistä. Pyyntöön ei suostuttu, koska perusasetuksen 2 artiklan 10 kohdan g alakohdan mukaisesti oikaisu voidaan tehdä ainoastaan myyntihetkellä sovittujen päivien osalta, sillä vain näihin päiviin liittyvien kustannusten voidaan katsoa vaikuttaneen sovittua hintatasoa koskevaan päätökseen.
18) Yritys pyysi myös oikaisua tutkimusajanjakson aikana vaihtokursseissa tapahtuneiden pitkän aikavälin muutosten huomioon ottamiseksi suhteessa yhteen eurooppalaiseen valuuttaan, Saksan markkaan, ja vaati oikaisua koko tutkimusajanjaksolle. Tähän pyyntöön ei voitu suostua väliaikaista määrittelyä varten, koska perusasetuksen 2 artiklan 10 kohdan j alakohdan mukaan tämä oikaisu voidaan tehdä ainoastaan heijastamaan pitkän aikavälin muutoksia ja se pitäisi tehdä ainoastaan sitä erityisajanjaksoa varten, jolloin sellainen pitkän aikavälin muutos tapahtuu. Tässä tapauksessa havaittiin, että vaihtokursseissa tapahtunut muutos, joiden perusteella oikaisua pyydettiin tehtäväksi, ei ollut kestänyt koko tutkimusajanjakson aikaa. Lisäksi oikaisua vaadittiin Saksan markan muuttamisesta suhteessa Yhdysvaltojen dollariin, kun taas muuttumista vastakkaiseen suuntaan tapahtui Englannin punnan suhteessa Yhdysvaltojen dollariin, mikä osittain tasoitti Yhdysvaltojen dollarin revalvaation suhteessa Saksan markkaan aiheuttaman polkumyyntimarginaalin vaikutusta. Tämä asia tutkitaan uudelleen, kun lopulliset päätelmät on määritetty.
4. Polkumyyntimarginaali
19) Polkumyyntimarginaali määritettiin perusasetuksen 2 artiklan 11 kohdan mukaisesti vertailemalla painotettua keskimääräistä normaaliarvoa ja painotettua keskimääräistä vientihintaa vapaasti tehtaalla ja samalla kaupan tasolla. Vaikka tarkastelussa pääteltiin, että kyseessä oleva vienti kohdistuu tiettyihin jäsenvaltioihin, ei ollut tarpeen soveltaa perusasetuksen 2 artiklan 11 kohdan toisen virkeen säännöksiä, koska melkein kaikki liiketoimet oli tehty polkumyyntihintaan.
20) Prosentteina cif-hinnasta yhteisön rajalla ilmaistu polkumyyntimarginaali oli seuraava:
TAULUKON PAIKKA
Koska tämän yrityksen katsotaan edustavan sataprosenttisesti Yhdysvaltain kyseisen tuotteen tuotantoa, myös polkumyynnin jäännösmarginaali määritetään väliaikaiseksi 49,6 prosentiksi.
D. YHTEISÖN TUOTANNONALA
21) Ackros on ainoa yhteisön PSP:n tuottaja ja muodostaa näin ollen perusasetuksen 4 artiklan 1 kohdan ja 5 artiklan 4 kohdan tarkoittaman yhteisön tuotannonalan.
E. VAHINKO
1. Vahinkoa koskevien tietojen kokoaminen ja luottamuksellisuus
22) Vahingon tutkimiseksi tässä menettelyssä otettiin huomioon tarkastelujakson (1 päivän tammikuuta 1994 ja tutkimusajanjakson päättymispäivän 31 maaliskuuta 1997 välisen ajan) tiedot. Tutkimuksen maantieteellinen alue oli 15 jäsenvaltion yhteisö.
23) Koska yhteisön tuottajia on ainoastaan yksi ja Yhdysvalloissa yksi vievä tuottaja, perusasetuksen 19 artiklan mukaan vahinkoa koskevat tiedot on indeksoitu annettujen tietojen luottamuksellisuuden säilyttämiseksi.
2. Yhteisön kulutus
24) Yhteisön kokonaiskulutus määritettiin riippumattomille asiakkaille yhteisön markkinoilla suuntautuneen Mortonin ja Akcrosin myynnin perusteella laadullisesti ja määrällisesti. Vuodesta 1994 tutkimusajanjaksoon saakka yhteisön kulutuksen määrä (tonneissa ilmaistuna) kasvoi 5 prosenttia. Samana ajanjaksona arvomääräinen kulutus väheni yhden prosentin. Kulutuksen kehityksen vuosittainen tarkastelu osoittaa myyntihintojen kehittyneen markkinoilla negatiiviseen suuntaan vuodesta 1995 lähtien, tämä jatkui koko vuoden 1996 ja muuttui yhä negatiivisemmaksi tutkimusajanjakson aikana.
3. Polkumyynnillä tuotujen tuotteiden myynti yhteisössä
1. Mortonin myynnin määrä ja arvo
25) Morton vei PSP:nsä yhteisöön kahden etuyhteydessä olevan myyntiyrityksen kautta, joista toinen sijaitseen Yhdistyneessä kuningaskunnassa, ja vuodesta 1995 lähtien toisen, Saksassa sijaitsevan yrityksen kautta. Vuodesta 1994 tutkimusajanjakson loppuun Mortonin myynti etuyhteyttä vailla oleville asiakkaille yhteisön markkinoilla kasvoi sekä määrällisesti (+5 prosenttia) että arvoltaan (+1 prosenttia). Se, että myynnin määrä yhteisön markkinoilla kasvoi enemmän kuin arvo ja että myytyjen tuotelajien valikoimassa ei ollut merkittävää muutosta, osoittaa, että Morton laski keskimääräisiä myyntihintojaan tarkastelujakson aikana.
26) Tutkimus on osoittanut, että Mortonin perimät hinnat yhteisön markkinoilla alkoivat laskea vuonna 1995, jolloin myynnin määrä kasvoi 5 prosenttia mutta myynnin arvo kasvoi vain 2 prosenttia. Vuodesta 1996 tutkimusajanjaksoon myynnin määrä väheni 2 prosenttia, kun taas myynnin arvo väheni 5 prosenttia viitaten jälleen jatkuvaan hintojen laskuun.
2. Yhteisön markkinaosuus
27) Mortonin määrällinen markkinaosuus oli hyvin korkea ja vakaa koko selvityksen kohteena olevan ajanjakson aikana (yli 75 prosenttia markkinoista). Morton säilytti markkinaosuutensa määrällisesti ja sen jälkeen kun markkinahinnat laskivat 2 prosenttia vuonna 1995, Mortonin onnistui lisätä huomattavasti määrällistä markkinaosuuttaan 7 prosentilla vuonna 1996.
3. Polkumyynnillä tuotujen tuotteiden keskimääräiset myyntihinnat
28) Vuodesta 1994 tutkimusajanjaksoon USA:sta yhteisöön tuodun PSP:n myyntihinnat laskivat 4 prosenttia. Saksassa, mikä on PSP:n pääasiallinen markkina-alue, havaittiin, että samana ajanjaksona Mortonin keskimääräiset hinnat laskivat noin 5 prosenttia. Muissa jäsenvaltioissa kuten Yhdistyneessä kuningaskunnassa, missä Akcros ei tällä hetkellä harjoita kaupankäyntiä, hinnat olivat korkeammat, ja ne eivät vaihdelleet saman ajanjakson aikana.
29) Se, että Morton myi noin 80 prosenttia PSP:stään Saksaan, ja että tutkimusajanjakson aikana Mortonin keskimääräiset myyntihinnat Yhdistyneessä kuningaskunnassa olivat noin 17 prosenttia korkeammat kuin sen keskimääräiset myyntihinnat Saksassa, osoittaa, että Mortonin kohteena ovat ne jäsenvaltiot, joissa Akcros pääasiassa harjoittaa liiketoimintaa.
4. Hinnan alittavuus
30) Kun havaittiin, että suurin osa Akcrosin mynnistä ja Mortonin myynti kokonaisuudessaan suuntautui suoraan yhteisön teollisille käyttäjille, Mortonin perimiä keskimääräisiä PSP:n myyntihintoja verrattiin lajien perusteella vastaaviin Akcrosin kuluttajilta perimiin hintoihin, jotta voitiin arvioida mahdollinen hintojen alittavuus.
31) Koska ei löydetty mitään sellaisia myyntiolosuhteiden tai kaupankäynnin tason eroja, jotka olisivat voineet vaikuttaa hintojen vertailuun, ei ollut tarpeen oikaista keskimääräisiä hintoja.
32) Tutkimusajanjakson osalta lajien perusteella tehty vertailu osoitti hinnan alittavuuden marginaaleja, jotka vastaavasta yhteisön tuotannonalan myyntihinnasta prosentteina ilmaistuna vaihtelivat 1 prosentista 23 prosenttiin riippuen PSP:n lajista tai 1,8 prosenttia koko liikevaihdosta.
4. Yhteisön tuotannonalan tila
1. Myynnin määrä ja arvo yhteisön markkinoilla
33) Tutkimus on osoittanut, että Akcrosin myynnin määrä vuonna 1996 väheni 13 prosenttia ja sen myyntiarvo 20 prosenttia verrattuna vuoteen 1994. Lasku on vielä suurempi verrattuna vuoteen 1995.
34) Koska hinnat laskivat yhteisön markkinoilla, asiakkaat hyötyivät yhteisön markkinoilla vallitsevasta tilanteesta ja vaativat yhteisön tuotannonalalta lisää hinnanalennuksia. Vaikka Akcros kieltäytyi tästä kauan, sen oli lopulta vuonna 1996 tehtävä myönnytyksiä hintoihin. Tämä selittää sen, miksi myynnin määrä lähti uuteen nousuun (+22 prosenttia) ja keskimääriset myyntihinnat laskivat 4 prosenttia tutkimusajanjakson aikana verrattuna vuoteen 1996.
2. Markkinaosuus
35) Markkinaosuuden kehitys tarkasteluajanjakson aikana osoittaa, että yhteisön tuotannonala säilytti määrällisen markkinaosuutensa mutta menetti 6 prosenttia arvon osalta.
3. Keskimääräinen myyntihinta ja hinnan kehittyminen
36) Yhteisön tuotannonalan myymän PSP:n keskimääräinen myyntihinta laski 11 prosenttia vuoden 1994 ja tutkimusajanjakson välillä. Hintakehitys jäsenvaltiota kohti osoitti, että hintojen kehitys oli Saksassa negatiivisempi kuin muissa yhteisön jäsenvaltioissa ja hintakehitys lajien perusteella oli osoittanut parempaa myyntihintojen kehitystä sellaisten PSP-lajien osalta, joita Morton ei myynyt.
4. Kannattavuus
37) Kyseessä olevan tuotteen keskimääräinen myynnin tuotto on pysynyt negatiivisena vuodesta 1994 lähtien. Vaikka yhteisön tuottaja on tehnyt huomattavia ponnistuksia kustannusten valvomiseksi ja vähentämiseksi, kannattavuus on koko tarkastelujakson ajan ollut negatiivinen.
5. Tuotanto, olemassa oleva tuotantokyky, tuotantokyvyn käyttö ja varastot
38) Tarkastelujakson aikana yhteisön tuotannonalan tuotto kasvoi 5 prosenttia ja tuotantokyky 28 prosenttia.
Yhteisön tuotannonala lisäsi tuotantokykyään ottaen huomioon PSP:n markkinoiden myönteiset ennusteet vuoteen 2000. Kasvaneen tuotantokyvyn ja odotettua vähäisemmän tuotannon määrän seurauksena tuotantokyvyn käyttöaste väheni 18 prosenttia koko tarkastelujakson aikana.
Tuotantokyvyn käytön osalta tutkimus osoitti, että tarvittaisiin noin 80 prosentin käyttöaste myönteisen kustannus- ja kannattavuusvaikutuksen aikaansaamiseksi.
39) Vuoden 1994 ja tutkimusajanjakson välisenä aikana varastot kasvoivat 56 prosettia.
6. Investoinnit
40) Investoinnit kyseiseen tuotteeseen kasvoivat 7 prosenttia tarkastellun ajanjakson aikana. Yhteisön tuotannonala on myös investoinut koneisiin lisätäkseen tuotantokykyään ja parantaakseen markkina-asemaansa.
7. Työllisyys
41) Yhteisön työllistämien henkilöiden määrä laski 7 prosenttia tarkastelujakson aikana.
5. Vahinkoa koskeva päätelmä
42) Vahinkoa koskeva tutkimus on osoittanut, että huolimatta kulutuksen kasvusta ja PSP:n yleensä myönteisistä markkinanäkymistä tarkastelujakson aikana PSP:n keskimääräisen myyntihinnan lasku johti yhteisön tuotannonalan taloudellisen tilanteen huononemiseen, jota lievensi ainoastaan huomattava kustannusten alennus, joka toteutettiin tarkastelujakson lopulla.
43) Tämän huononemisen vakavuus ilmeni ensimmäisen kerran vuosien 1995 ja 1996 välillä, kun Akcrosin myynnin määrä laski 18 prosenttia, tuotannon 19 prosenttia ja myyntihinnat 8 prosenttia.
44) Vaikka yhteisön tuotannonalan tuotannon ja myynnin määrät kehittyivät myönteisesti tutkimusajanjakson aikana, jatkuva paine kohdistui myyntihintoihin, jotka laskivat edelleen 4 prosenttia, esti tuottavuuden paranemisen ja taloudelliset tappiot seurasivat entisiä.
45) Ottaen huomioon tarkastelujakson aikaiset muutokset vahinkoa osoittavissa indikaattoreissa, erityisesti myyntihintojen negatiivinen kehittyminen ja yhteisön tuotannonalan kokemat huomattavat tappiot, tämän tuotannonalan katsotaan kärsineen perusartiklan 3 artiklan tarkoittamaa merkittävää vahinkoa.
F. SYY-YHTEYS
1. Johdanto
46) Komissio tutki, johtuiko yhteisön tuotannonalan kärsimä vahinko kyseisten polkumyynnillä tuotujen tuotteiden määrästä ja hintatasosta. Komissio tutki myös, eivätkö muut tunnetut tekijät kuten kulutuksen kehitys yhteisön markkinoilla, yhteisön tuotannonalan vientitoiminta ja hintapolitiikka ja korvaavien tuotteiden aiheuttama kilpailu olleet sellaisia, että ne rikkoisivat syysuhteen Yhdysvalloista peräisin olevan PSP:n tuonnissa harjoitetun polkumyynnin ja yhteisön tuotannonalan kärsimän vahingon välillä.
2. Polkumyynnillä tapahtuneen tuonnin vaikutus yhteisön tuotannonalaan
47) Arvioitaessa polkumyynnillä tapahtuneen tuonnin vaikutusta yhteisön tuotannonalaan olisi muistettava, että Morton, jonka tuotantokyky on riittävän suuri koko maailman PSP:n tarpeen tyydyttämiseksi, on ylivoimaisesti tärkein tuottaja ja sen vuoksi markkinajohtaja yhteisössä, joka on maailman laajin markkina-alue. Sen käyttäytyminen vaikuttaa markkinoihin kokonaisuudessaan.
48) Tämä johtava asema vaikuttaa näin ollen yhteisön hintatasoon. Vahinkotutkimuksesta kävi ilmi, että huolimatta 5 prosentin kulutksen kasvusta vuoden 1994 ja tutkimusajanjakson lopun välisenä aikana hinnat yhteisön markkinoilla laskivat. Akcrosin, joka on vähäisempi tekijä markkinoilla, oli seurattava tätä hintojen laskevaa suuntausta, jolla oli huomattava negatiivinen vaikutus sen taloudelliseen tilanteeseen tarkastelujakson aikana.
49) Tuontihintojen yksityiskohtainen tarkastelu on osoittanut, että tiettyjen markkinoiden ja tiettyjen tuotelajien osalta kyseessä oleva tuonti kohdistuu yhteisön tuotannonalan markkinoihin herkillä aloilla. Havaittiin, että vuodesta 1994 tutkimusajanjaksoon saakka Mortonin hinnanalennusstrategia kohdistui Saksan markkinoihin, joilla Mortonin hintojen havaittiin olevan alemmat kuin muissa jäsenvaltioissa, ja alemmat kuin Akcrosin eninten myymän PSP:n lajin sillä seurauksella, että näiden lajien hinnat laskivat 15 prosenttia Saksan markkinoilla samana ajankohtana.
50) Vahinkotutkimus on myös osoittanut, että Mortonin markkinaosuus koko tarkastellun ajanjakson aikana oli erityisen korkea, yli 75 prosenttia. Näin suurten polkumyynnillä tuotujen määrien esiintymisellä yhteisön markkinoilla on sinänsä täytynyt olla merkittävä vaikutus koko markkinoihin, ja sen seurauksena pienemmän tuottajan, yhteisön tuotannonalan, tilanteeseen.
3. Muiden tekijöiden vaikutus
1. Kulutuksen kehitys
51) Harkittaessa sitä, vaikuttiko kulutuksen kehitys yhteisön tuotannonalan tilanteeseen, olisi muistettava, että tarkastelun kohteena olevan ajanjakson aikana kulutus kasvoi 5 prosenttia ja PSP:n markkinanäkymät erityisesti yhteisön markkinoilla ovat hyvät vuoteen 2000 ja mahdollisesti sen jälkeenkin. Sen vuoksi yhteisön kulutuksen kehittyminen ei voi olla yhteisön tuotannonalan kärsimän huomattavan vahingon syy.
2. Yhteisön tuotannonalan vienti
52) Vienti on aina ollut Akcrosille vähemmän merkityksellistä toimintaa, koska sen osuus tarkastelujakson aikana oli vain 13 prosenttia kokonaismyynnistä. Tästä seuraa, että vientikaupan määrän vähäinen lasku (-3,5 prosenttia kokonaismyynnistä) tarkastelun kohteena olevan ajanjakson aikana ei voi selittää Akcrosin kärsimää huomattavaa vahinkoa erityisesti ottaen huomioon sen, että Akcrosin keskimäärinen vientikauppahinta oli noin 19 prosenttia korkeampi kuin keskimääräinen yhteisön hinta.
3. Korvaavien tuotteiden aiheuttama kilpailu
53) PSP:n myynnin pääasiallisen tuotealan, nimittäin lasineristysalan, osalta havaittiin, että on myös muita tuotteita kuten polyuretaani tai silikoni, joita käytetään yhteisössä lasineristysaineena. Koska nämä ovat kuitenkin melko kalliita ja kestävät PSP:tä huonommin liuottimia pitkällä aikavälillä, niiden markkinaosuuden arvioidaan olevan rajoitettu, noin 15 prosenttia yhteisön markkinoista. Komissio kuitenkin tutki, onko näiden korvaavien tuotteiden aiheuttama kilpailu aiheuttanut vahinkoa yhteisön tuotannonalalle tarkastelujakson aikana.
54) Käytettävissä olevien tietojen perusteella ilmeni, että nämä korvaavat tuotteet eivät saaneet markkinaosuutta tarkastelujakson aikana. Päinvastoin PSP:n kulutuksen kasvu osoittaa, että teollisuus turvautui edelleen mieluummin PSP:hen kuin muihin korvaaviin aineisiin lasineristykseen tarkoitetun tiivisteen tuottannossa. Voidaan siis päätellä, että korvaavien tuotteiden aiheuttamalla kilpailulla oli korkeintaan vain hyvin rajoitettu vaikutus yhteisön tuotannonalaan.
4. Itseaiheutettu vahinko
55) Komissio tutki Akcrosin tutkimusajanjakson aikaisen myynnin määrän perusteella oliko tuotantokyvyn lisääntyminen aiheuttanut vahinkoa yhteisön tuotannonalalle.
Pitäen mielessä, että PSP:n markkinaennusteet olivat hyvät Euroopan markkinoilla, havaittiin, että tuotantokapasiteetin lisäämiseen tarvittava investointien määrä oli melko rajallinen. Itse asiassa Akcrosin tilinpäätöksiin sisältyvien tätä tarkoitusta varten tehtyjen investointikustannuksien havaittiin tutkimusajanjakson aikana olleen alle 1 prosenttia kyseessä olevan tuotteen koko liikevaihdosta.
56) Yhteisön markkinoiden yleinen hintojen lasku, joka on Mortonin mukaan ollut yhteisön tuotannonalan kärsimän vahingon pääasiallinen syy vuoden 1994 ja tutkimusajanjakson välisenä aikana, on johtunut yhteisön tuotannonalan aloittamasta politiikasta sen jälkeen, kun se tuli markkinoille vuonna 1991.
57) Tältä osin olisi muistettava, että hinnan alittavuusselvitys paljasti sen, että yhteisön tuotannonalan pääasiallisiin myyntimarkkinoihin ja sen tärkeisiin PSP:n lajeihin nähden Morton oli alittanut yhteisön tuotannonalan hinnat. Lisäksi ottaen asianmukaisesti huomioon sen, että Morton on markkinajohtaja, jolla on yli 75 prosentin markkinaosuus, komissio päätteli, ettei ole Akcrosin edun mukaista noudattaa tällaista politiikkaa pitkällä aikavälillä. Tätä osoittaa myös yhteisön tuotannonalan pyrkimys pitää hinnat kohtuullisella tasolla kuten edellä olevassa johdanto-osan 34 kappaleessa kuvailtiin. Lisäksi alennetut myyntihinnat eivät koskaan antaisi Akcrosille mahdollisuutta saada takaisin niitä huomattavia investointeja, joita se on tehnyt vuoden 1991 jälkeen PSP:n tuotantoon.
58) Päinvastoin kuin Akcrosin, Mortonin edun mukaista pääasiallisena tuottajana ja kykenevänä tyydyttämään koko markkinatarpeen saattaa olla hinnanalennuspolitiikan noudattaminen, koska tämä voi vahvistaa ja vakauttaa sen asemaa markkinajohtajana pitkällä aikavälillä.
59) Edellä esitettyjen seikkojen ja huomioiden perusteella komissio ei löytänyt yhtään objektiivista etua, jonka vuoksi Akcros toteuttaisi hinnanalennuspolitiikkaa.
4. Syy-yhteyttä koskeva päätelmä
60) Tutkimus on osoittanut, että PSP on homogeeninen tuote, jota tarjotaan pääasiassa tuotantoketjun loppupäässä oleville käyttäjille yhteisön markkinoilla. Sen vuoksi Yhdysvalloista polkumyynnillä tuodun ja yhteisön tuotannonalan hinnat alittavan PSP:n suurella määrällä oli huomattava vaikutus yhteisön markkinoilla. Lisäksi markkinoiden ollessa avoimet kaikkien yhteisön markkinoiden käyttäjien tiedossa olleilla hinnanalennuksilla oli suuri vaikutus koko markkinoiden hintatasoon.
61) Edellä mainitun perusteella ja muiden tekijöiden puuttuessa päätellään alustavasti, että tutkimuksen kohteena oleva polkumyyntituonti aiheutti yhteisön tuotannonalan kärsimän huomattavan vahingon.
G. YHTEISÖN ETU
1. Alustavat huomautukset
62) Polkumyynnin vastaisten toimenpiteiden tarkoituksena on poistaa vilpillinen kauppatapa, jolla on yhteisön tuotannonalalle vahingollinen vaikutus. Tällaisen korjauskeinon olisi johdettava todellisen kilpailutilanteen palautumiseen yhteisön markkinoilla.
63) Komissio tutki alustavasti kaikkien toimitettujen todisteiden perusteella, oliko polkumyyntiä, vahinkoa ja vahingon syytä koskevista päätelmistä huolimatta olemassa pakottavia syitä, jotka voisivat johtaa päätelmään, että tässä erityistapauksessa toimenpiteiden käyttöönotto ei ole yhteisön edun mukaista. Tätä tarkoitusta varten ja perusasetuksen 21 artiklan 1 kohdan mukaisesti komissio arvioi mahdollisesti toteutettavien toimenpiteiden vaikutusta kaikkiin menettelyn yhteydessä asianosaisiin osapuoliin ja myös toimenpiteiden toteuttamatta jättämisen seurauksia.
2. Yhteisön tuotannonalan etu
1. Yhteisön tuotannonalan elinkelpoisuus
64) Tutkimus osoitti, että Akcros Chemicalsin kokonaiskannattavuus, ennen erinomaisia tuloksia koko sen tuotantolaitoksen osalta, jossa PSP:tä muiden tuotteiden joukossa valmistetaan, oli tutkimusajanjakson lopussa positiivinen. Yhteisön tuotannonalan PSP:n kaupan negatiivinen tilanne johtui ainoastaan Yhdysvalloista polkumyynnillä tuodun tuotteen suuresta määrästä yhteisön markkinoilla. Kokonaiskannattavuus osoittaa näin ollen tämän tuotannonalan olevan yleisesti kilpailukykyisen ja elinkelpoisen.
65) Yhteisön PSP-markkinat ovat maailman suurimmat ja lähitulevaisuuden ennusteet osoittavat niiden kasvavan entisestään. Tutkimus on osoittanut, että Akcrosista on tullut tärkeä PSP-toimija yhteisön markkinoilla. Akcrosin tarkastelun kohteena olevan ajanjakson aikana tekemät parhaillaan toteutettavat rationalisointitoimenpiteet ja investoinnit osoittavat, että se ei ole valmis luopumaan PSP:n markkinoista. Voimassa olevien polkumyynnin vastaisten toimenpiteiden ansiosta Akcros voisi saada investointinsa takaisin ja hyötyä myönteisestä määrällisestä vaikutuksesta, jota ennustetaan PSP:n kaupalle yhteisössä vuoteen 2000 mennessä.
66) Yhteisön tuotannonalan, joka on vähäisempi tekijä yhteisön PSP-markkinoilla, edun mukaista on näin ollen palauttaa tasapuoliset kilpailun edellytykset ja se, että yhteisön markkinoilla noudatetaan tasapuolisia kaupan ehtoja heijastavia hintoja.
2. Työllisyys
67) Koska PSP:n kauppa muodostaa huomattavan osan Akcrosin toiminnasta, tämän kaupan alan jättäminen suojaamatta epärehelliseltä kaupankäynniltä saattaa myös vaikuttaa koko yhtiön toimintaan, joka on pääasiassa keskittynyt jo korkeasta työttömyysasteesta kärsivälle alueelle.
68) Sen vuoksi tutkimusta työllistämistä koskevien toimenpiteiden toteuttamatta jättämisen vaikutuksita ei pitäisi rajoittaa PSP:n tuotannon ja markkinoinnin suoraan työllistämiin ihmisiin, vaan olisi myös otettava huomioon Akcrosin koko henkilöstöön kohdistuva mahdollinen vaikutus ja sen luoma epävarmuus PSP:stä riippuvaisella alalla, joka työllistää noin 1 000 muuta ihmistä yhteisössä.
3. Yhteisön käyttäjien etu
69) Toimenpiteiden toteuttamisen tai toteuttamatta jättämisen vaikutusten arvioimiseksi käyttäjien kannalta komissio suoritti erillisen tutkimuksen yhteisön tärkeimmille teollisille käyttäjille lähetettyihin kyselyihin saatujen vastausten perusteella. Kuten edellä mainittiin, on alustavasti vahvistettu kolmen yli 65 prosenttia yhteisön PSP:n kokonaiskulutuksesta vastaavan käyttäjän vastanneen kyselyyn asianmukaisesti. Seuraavat päätelmät perustuvat niiden vastauksiin.
70) Havaittiin, että kahden tuottajan markkinoille tuottama PSP edustaa keskimäärin 25 prosenttia viimeisteltyjen PSP-pohjaisten tiivistysaineiden kokonaistuotantokustannuksista.
71) Ottaen asianmukaisesti huomioon edellä mainitut päätelmät ja Mortonin yhteisössä saavuttama markkinaosuus, määritettiin, että mahdollinen 9 prosentin tulli PSP:lle aiheuttaisi arviolta 1,7 prosentin vaikutuksen käyttäjien viimeisteltyjen PSP-pohjaisten tuotteiden tuotantokustannuksiin.
Edellä mainittu vaikutus käyttäjien hintoihin olisi nähtävä niiden myönteisten vaikutusten valossa, joita polkumyynnin vastaisilla toimenpiteillä voi olla Akcrosin myynnin määrään ja myyntihintaan, kuten johdanto-osan 38 kappaleessa osoitettiin.
72) Toimenpiteiden toteuttamatta jättäminen saattaa johtaa ainoan yhteisön tuottajan katoamiseen ja monopoliasemaan yhteisön markkinoilla. Vuonna 1991 päättyneen monopoliaseman jälkeisen kokemuksen perusteella tämä mahdollisesti johtaisi muun muassa merkittäviin hinnankorotuksiin.
73) Tutkimus on osoittanut, että käyttäjät hyötyivät toisen toimijan markkinoilla olosta vuodesta 1991 lähtien. Ensiksi, koska kilpailulla oli myönteinen vaikutus hintatasoon ja toiseksi, koska kahden toimittajan olo markkinoilla myös takaa toimitusten varmuuden, käyttäjät yleensä hankkivat molemmilta yrityksiltä mieluummin kuin luottavat ainoastaan yhteen tuottajaan. Tämän mukaisesti päätellään, että käyttäjien edun mukaista oli, että sekä Akcros ja Morton ovat mukana markkinoilla.
4. Yhteisön markkinoiden kilpailulle aiheutuvat seuraukset
74) Erityistä huomiota on kiinnitetty tämän tapauksen kilpailunäkökohtiin yhteisön markkinoilla vallitsevan duopolin takia.
75) Käytettävissä olevien tietojen perusteella komission kanta on, että ellei polkumyynnin vastaisia toimenpiteitä toteuteta, yhteisön tuottajaa uhkaa joutuminen pois markkinoilta lyhyellä aikavälillä, ja tämän seurauksena ei markkinoilla ole lainkaan kilpailua. Teolliset käyttäjät menettäisivät näin ollen sen kilpailuedun, josta ne ovat nauttineet yhteisön markkinoilla vuodesta 1991 lähtien. Muina seurauksina hinnat todennäköisesti nousevat huomattavasti, jos ne jätetään yhden toimijan käsiin.
76) Hintojen nousumahdollisuus olisi nähtävä myös korvaavien tuotteiden, kuten polyuretaanin ja silikonin aiheuttaman kilpailun valossa. Näitä on jo yhteisön markkinoilla. Olisi pidettävä mielessä, että nämä kattavat ainoastaan hyvin rajoitetun osuuden markkinoista, kuten edellä olevassa johdanto-osan 53 kappaleessa osoitetaan, ja sen vuoksi käyttäjät eivät välttämättä voi helposti siirtyä näihin korvaaviin tuotteisiin.
77) Lisäksi tutkimus on myös osoittanut, että sellaisissa jäsenvaltioissa perityt PSP:n hinnat, joissa on ainoastaan yksi toimittaja, ovat huomattavasti korkeammat kuin jäsenvaltioissa, joissa molemmat toimittajat ovat läsnä. Sen takia on odotettavissa, että kilpailun puuttumisesta johtuvat hinnankorotukset olisivat korkeammat kuin ne, jotka johtuisivat polkumyynnin vastaisten toimenpiteiden toteuttamisesta.
78) Itse asiassa jäljempänä esitettävien toimenpiteiden takia hinnankorotukset, jos niitä lainkaan on, ovat hyvin rajallisia kuten edellä olevassa johdanto-osan 71 kappaleessa osoitetaan. Lisäksi taloudellisesta näkökulmasta katsoen näiden toimenpiteiden taso ei ole sellainen, että se sulkisi yhteisön markkinat amerikkalaiselta tuottavalta viejältä, ja sen takia amerikkalaisten tuotteiden jatkuva saatavuus markkinoilla on taattu.
79) Kuten jo mainittiin, Yhdysvaltain tuonti on välttämätöntä yhteisön käyttäjien kasvavan tarpeen tyydyttämiseksi sekä kilpailun takaamiseksi markkinoilla. Ehdotetut toimenpiteet ovat yhdenmukaisia tämän näkökohdan kanssa, ja samanaikaisesti ne palauttavat oikeudenmukaiset kilpailuehdot markkinoille. Näin ollen kahden kilpailevan voiman hallitsemien markkinoiden edut olisivat kyseisen tuotteen käyttäjien saatavilla ja varmistaisivat oikeudenmukaiset hintaneuvottelut.
80) Edellä esitettyjen seikkojen ja huomioiden perusteella voidaan päätellä, että toimenpiteiden toteuttamatta jättäminen aiheuttaisi käyttäjille epävarmuutta ja voisi johtaa huomattaviin hinnankorotuksiin keskipitkällä aikavälillä ja että on käyttäjien edun mukaista, että markkinoita hallitsee kaksi kilpailukykyistä ja kilpailevaa voimaa.
5. Yhteisön etua koskeva päätelmä
Asiaan liittyvät erilaiset etunäkökohdat tutkittuaan komissio päätteli, ettei ollut pakottavia syitä jättää polkumyynnin vastaisia toimenpiteitä toteuttamatta.
H. EHDOTETUT TOIMENPITEET
81) Väliaikaisen tullin tason vahvistamiseksi otettiin huomioon todettu polkumyynnin taso ja yhteisön tuotannonalan kärsimän vahingon poistamiseksi tarvittava tullin määrä.
1. Vahingon korjaava taso
82) Vahingollisen polkumyynnin aiheuttaman vahingon korjaamiseksi tarvittavan tullin määräksi arvioitiin sellainen, joka antaisi yhteisön tuotannonalalle mahdollisuuden kattaa tuotantokustannuksensa ja saada kohtuullinen myyntivoitto. Tässä suhteessa havaittiin, että 9 prosentin verotonta voittomarginaalia liikevaihdosta voitaisiin pitää riittävänä pohjana ottaen asianmukaisesti huomioon pitkän aikavälin investointitarve ja erityisesti voiton määrä, jota yhteisön tuotannonala voisi kohtuudella odottaa ilman vahingollista polkumyyntiä.
83) Tämän mukaisesti vahingon korjaavat tasot määriteltiin lajikohtaisesti ja verrattiin Yhdysvalloista peräisin olevan PSP:n myyntihintaan teollisen käyttäjän tasolla. Vahinkomarginaali prosentteina ilmaistuna kyseessä olevan tuonnin cif-arvosta oli keskimäärin 9,1 prosenttia.
2. Väliaikaisten toimenpiteiden muoto ja taso
84) Koska vahingon korjaamista koskevan marginaalin todettiin olevan polkumyyntimarginaalia alempi, väliaikaisen polkumyyntitullin määrän olisi vastattava vahvistettua vahinkomarginaalia perusasetuksen 7 artiklan 2 kohdan mukaisesti.
Polkumyynnin väliaikaisen määrittelyn ja siitä johtuvan vahingon perusteella olisi Yhdysvalloista peräisin olevien polysulfidipolymeerien tuonnille asetattava arvon perusteella kannettava 9,1 prosentin väliaikainen tulli.
I. ETURYHMIEN OIKEUDET
85) Moitteettoman hallinnon saavuttamiseksi on vahvistettava määräaika, jonka kuluessa asianomaiset osapuolet voivat ilmaista kantansa kirjallisesti ja pyytää tulla kuulluksi. Lisäksi on mainittava, että kaikki tätä asetusta varten tehdyt päätelmät ovat alustavia ja niitä voidaan tarkastella uudelleen, jos komissio ehdottaa lopullisen tullin käyttöönottoa.
ON ANTANUT TÄMÄN ASETUKSEN:
1 artikla
1. Amerikan yhdysvalloista peräisin olevien, CN-koodiin ex 4002 99 90 (Taric-koodi 4002 99 90 * 10) kuuluvien polysulfidipolymeerien tuonnille määrätään väliaikainen polkumyyntitulli.
2. Edellä 1 kohdassa tarkoitettuun tuotteeseen sovellettavan väliaikaisen tullin määrä vapaasti yhteisön rajalla -hinnasta tullaamattomana on seuraava:
TAULUKON PAIKKA
3. Jollei toisin säädetä, sovelletaan voimassa olevia tulleja koskevia säädöksiä.
4. Edellä 1 kohdassa tarkoitettujen tuotteiden luovutus vapaaseen liikkeeseen yhteisössä edellyttää väliaikaisen tullin määrää vastaavan vakuuden antamista.
2 artikla
Asianomaiset osapuolet voivat esittää kirjallisesti kantansa ja pyytää komissiolta tulla suullisesti kuulluiksi yhden kuukauden kuluessa tämän asetuksen voimaantulosta, sanotun kuitenkaan rajoittamatta asetuksen (EY) N:o 384/96 20 artiklan soveltamista.
Asetuksen (EY) N:o 384/96 21 artiklan 4 kohdan nojalla asianomaiset osapuolet voivat esittää huomionsa tämän asetuksen soveltamisesta yhden kuukauden kuluessa sen voimaantulosta.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä maaliskuuta 1998.